偈颂八十五首
作者：释妙伦
朝代：宋

二千年前，我不如你。二千年后，你不如我。看看，冷处与你著把火。横一丈，竖十尺。明眼衲僧，近傍不得。若有人向这里转得身吐得气，祇园水也未到你吃。穿人鼻孔，换人眼睛。都来只是这一句子，如何见得，题目分明。晓花初拆露香新，独向空山冷衬云。忽被春风轻触著，淡红脱落乱纷纷。花间蝶舞，柳上莺啼。瞿昙未晓，达磨犹迷。分付丛林能事汉，临机一一好提撕。落赖家风彼此知，粗茶淡饭暂相依。弟兄毕竟难同活，不免分头各自为。四月八，生悉达，天上人间闹聒聒。老韶阳，要打杀，争似祇园舀水蓦头泼。阿呵呵，虽是死蛇，会弄也活。禅禅，断贯索左穿右穿。道道，生苕帚横扫竖扫。天自高，地自厚。一一不是单，三三亦非九。唯爱部渎山前丘大翁，见人长揖高叉手。前半夏已去，新事不添。后半夏未来，旧事不减。而今新也旧也，拈向一边。布袋打开，拄杖拈起。去也由你，住也由你。灵山话月，曹溪指月。检点将来，只得半橛。团团离海峤，渐渐出云衢。此夜一轮满，清光何处无。一夏九十日，今朝事已周。寒山逢拾得，把手话来由。且道话个什么，梨出青州，枣出郑州。面面相对，心心相知。人情若好，吃水也肥。沙鸥尽日戏江滨，几度浮来几度沈。渔笛一声惊起去，依前飞下碧波心。躘踵几只牯牛，总在瑞峰过夏。有心卧月眠云，无意牵犁拽耙。溪东溪西，岭上岭下。饮水自饮水，吃草自吃草，第一不得犯人苗稼。来住瑞峰，去住瑞岩。未操雪曲，且打乡谈，天上人间一十三。昔年出此门去，步步踏著。今日入此门来，头头撞著。毕竟以何为验，洎合道著。内不放出，外不放入。眨得眼来，铁壁铁壁。擒虎兕，辨龙蛇。一句子，绝周遮。太白不曾登便殿，笔头昨夜自生花。峭峻一方，玲珑八面。须弥灯王，有眼者见。若不见，随我脚跟转。祇园千树秀，净土九莲敷。多少参玄士，茫茫在半途。三条椽下，七尺单前。有一则语，天下衲僧做尽伎俩。欲会会不得，拟举举不全。瑞岩老婆心切，略与诸人通一线。不容意解，只要心传，采石渡船。隐隐烟村闻犬吠，欲寻寻不见人家。忽于桥断溪回处，流出碧桃三四花。圣制中，有一诀。上三星，下半月。付诸人，须辨别。九十日，参教彻。参不彻，饮底是洋铜，吞底是热铁。三张白纸，千里同风，此是古人吃不尽底涎唾。争如瑞岩，将个季春极暄，换个孟夏渐热。那一通，你问我，玄关倒插无须锁。等閒一掣掣得开，三个老婆相对坐。丁出丁，楔出楔。老赵州，端的别。别别，金刚脑后三斤铁。水泻岩前，蛩吟砌下。问著衲僧，有口如哑。百二十日，弄真像假。今朝突出拂子头，净裸裸，赤洒洒，没可把。秋云秋水两依依，塞雁声声度翠微。多向洞庭芳草岸，楚天空阔不知归。瑞岩老还债，出生双耳聩。扣道道不知，问禅禅不会。怕冷收帽裙，爱凉解衣带。上下相依不相怪，由来彼此肚皮大。九日重阳节，渊明采菊时。黄花到处有，何止在东篱。华山突兀耸苍穹，坐断坤维千万峰。潘阆骑驴山下过，只闻啼鸟闹春风。游鱼涧底沉浮，幽鸟林间上下。那堪东园刈麦，西畴插秧新田。小姑摘叶饲蚕，公子扬鞭走马。崭崭岩石，蔚蔚松萝。左枝右蔓，横牵竖惹，满地交罗。几人遭绊倒，反怪葛藤多。阿呵呵，跳不出时争柰何。后园驴吃草，开口见心肝。潘阆倒骑处，有谁能解看。小鱼吞大鱼，尾巴露一橛。渔翁醉不知，空把丝纶掣。主人翁，辘辘转。有手脚，无背面。或向深山里敲冰钓鱼，或向闹市中炙火摇扇。堪笑禅和子，长在蒲团上东讨西寻，直是不得一回亲见。当此自恣，将何證验。瑞岩今夜事不获已，未免擘破面门开个方便。秋风一阵晚来寒，吹断白云三四片。萧萧黄叶埋荒径，霭霭浮云锁野堂。一阵西风俱埽尽，几根乔木倚斜阳。转身动脚，开口露牙。明明是我，的的非它。衲僧不肯向省要处受用，甘自区区于道途之上。真可惜，诚可嗟。瑞岩老婆心切，未免为汝指个歇处。便请急急回首，早早归家。南泉卖身，只贪小利。道吾舞笏，一味鬼戏。百丈捲席，翻成钝置。赵州吃茶，太煞客气。老大隋更是没巴鼻，僧问佛法的的意，却道山前麦熟也未。一夏已过了，生涯又复然。眉毛横眼上，鼻孔搭唇边。诸人若果疑情未决，但向冷地里摸索鼻孔看。雁山云，台峤月。或卷或舒，或圆或缺。两两三三，朝游暮往。袈裟角，拄杖头，挑底挑，裹底裹，不妨自怡自悦。若到瑞岩定是打教棒折，而今什么时节。老姑强作少年时，烂把宫嫱红粉施。不管旁边人冷笑，满头犹更插花枝。腊月三十日，一岁已周毕。野老竞相呼，把火门外立。禅不用参，道不用学。放下更放下，安乐又安乐。自把碌砖空里掷，必端自打自家头。酌然自痛自难说，自著摩挲归去休。鲍叔眼下安眉，赵哥口边著耳。蓦然狭路相逢，两个是甚面嘴。宽用工，急著限。是也刬，非也刬。顶？忽然突出眼，圈圈圞圞，一似古殿里壁角落头破灯盏。者老和尚，元无所向。一味麻皮头，做出万般样。我也无端被伊葛藤一上，惭愧桩子倒了也。衔怨衔恩，含悲合笑，烧一炷香供养。庭前新吐一花红，袭袭馨香醉蜜蜂。公子见来情兴动，倒吹玉笛弄春风。我有一机，觌面提持。如击金石，如奏埙篪，不是知音谁共知。小姑将彩对花缝，半是深青半是红。被贼一时偷去了，浑家空自暗搥胸。雨？寒食，日酝清明。三三两两，呼唤踏青。禅家流无处著幽情，倒卓乌藤倚石屏，闲听岩前杜宇一声声。百花丛里跃鞭过，俊逸风流有许多。未第儒生偷眼觑，满怀无柰旧愁何。秋山色老，秋树叶零。秋云影乱，秋水波澄。伸手缩手，取之不得，开眼合眼，视之无形。五湖衲子，披披搭搭，哆哆和和。那里秤量，者边匹配。瑞岩老汉却不敢与之较重较轻，斤两分明。村翁因事扣巫师，祸福通肠直示伊。获得黄金家富贵，几多空自起狐疑。学道参禅，别无方便。闹中底静里明，静里底闹中荐。坐断两头，打成一片。喜欢竖瞋拳，烦恼呈笑面。阿呵呵，瑞岩与么道，大似落汤螃蟹，七手八脚一时露现。心心，拙妇穿穴针。智智，巫师骂土地。道道，矮子肩栲栳。佛佛，乌鸦啖腐骨。坐底立，立底坐。我即你，你即我。毕竟烧香礼拜谁，几成话堕。宏施韬略，密展谋猷。胸中浩气，远迈伊周，玉炉香喷几千秋。我此一关，无背无向。拟欲进前，网在头上。紫箫声断月初斜，笑指蓬瀛是故家。十二玉楼寻不见，手攀仙鹤步烟霞。始从鹿野苑，终至跋提河。于是二中间，未尝说一字。年年花卉竞芳时，东风一阵成狼藉。梨花李花白，杏花桃花红。的的正法眼藏，的的古佛心宗。灵云老几曾梦见，道得底都是脱空。叵耐螺江钓鱼船上翁，丝纶倒把搅春风。金佛不度炉，道士念苏嚧。木佛不度火，嵩山打灶堕。泥佛不度水，钟馗嚇小鬼。真佛屋里坐，嗄，赵州老汉败露了也。你是川僧，我是浙僧。相逢相见，元似不曾。因何今日成冤憎，不见道臭肉来蝇。红日升兮，慧目明而不晦。白云吐兮，慈容露而不遮。林木交加兮胸题卐字，峰峦重叠兮足蹑千花。好个天然古释迦。若谓今朝始诞梵王家，苦哉佛陀耶，苦哉佛陀耶。送春剩欲举金樽，客不开襟怎与论。自饮一杯归去后，喜逢家乐闹黄昏。五峰影里，双涧声中。有大宝藏，八面玲珑。德山低头，夹山点头。俱胝竖起手指头，玄沙？破脚指头，都来不出山僧拄杖头。一叶落，天下秋。足不履地，头不顶天。才识双涧，便见双泉。问有今古，答无正偏。若也未晓，细嚼黄连。峰头异角灵毛，涧底锦鳞赪尾。各各性命一条，都在山僧手里。今日放开线路，也不妨自驰自骤，自飞自鸣，自泳自游，自潜自跃，又阿谁管你，诸方密布漫天网子。淘沙得金，凿石得玉。张弓得鸟，掷钓得鱼。门外一犬吠，櫩前一鸟鸣。天际半钩新月，移影上疏棂。忆得雪山六载，冻不死，饿不杀，夜半见明星。一从醉别画堂前，鬓乱钗横语笑颠。最是恼人肠肚处，借婆裙子拜婆年。正朝握拂，埽荡窠窟。左拣牛溲，右选马勃。竖作一团，是甚臭鹘。分付诸人，洗肠换骨。一竖一展，一放一收。仰山弄险，过似岩头。赖是随风回橹棹，几乎翻却钓鱼舟。窦八抽身已败赃，偷儿曲为巧遮藏。一家著贼犹闲事，搅断平人几肚肠。明珠璨璨对人倾，是甚多年鱼眼睛。抛撒满前收不上，粪箕埽帚乱纵横。烟横大野，雁篆长空。玉露滴开八枝九枝黄菊，金风剪下三片两片丹枫。吾家生涯，虽然冷淡，取之无禁，用之无穷。扫荡边尘未著劳，折弓戏把射青霄。满攀自觉无多力，随手那知落一雕。辊雪峰毬，打禾山鼓，露柱灯笼齐作舞。引得老丰干，倒跨南山虎。圣人作，万物睹。将军令下闪旌旗，胡骑纷纷顿失威。纵有突然骁骤者，不知身已陷重围。